Document ID: 32010R0453
Publication Date: 2010-05-20

Title and Content:
KOMISIJAS REGULA (ES) Nr. 453/2010
(2010. gada 20. maijs),
ar ko groza Eiropas Parlamenta un Padomes Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH)
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2006. gada 18. decembra Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (1), un jo īpaši tās 131. pantu,
tā kā:
(1)
Drošības datu lapas Kopienā ir atzīta un iedarbīga informācijas sniegšanas metode par vielām un maisījumiem, un tā kļuvusi par Regulas (EK) Nr. 1907/2006 sistēmas neatņemamu sastāvdaļu.
(2)
Lai veicinātu vispasaules tirdzniecību, vienlaikus aizsargājot cilvēku veselību un vidi, Apvienoto Nāciju Organizācijas (ANO) struktūra 10 gados ir rūpīgi izstrādājusi saskaņotos klasificēšanas un marķēšanas kritērijus un noteikumus drošības datu lapām, izveidojot ķīmisko vielu klasificēšanas un marķēšanas vispārēji saskaņoto sistēmu (turpmāk - “GHS”).
(3)
Eiropas Parlamenta un Padomes 2008. gada 16. decembra Regulā (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (2) saskaņoti vielu, maisījumu un dažu konkrētu izstrādājumu klasificēšanas un marķēšanas noteikumi un kritēriji Kopienā, ņemot vērā GHS klasificēšanas kritērijus un marķēšanas noteikumus.
(4)
Padomes 1967. gada 27. jūnija Direktīva 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu (3) un Eiropas Parlamenta un Padomes 1999. gada 31. maija Direktīva 1999/45/EK par dalībvalstu normatīvo un administratīvo aktu tuvināšanu jautājumos, kas attiecas uz bīstamu preparātu klasifikāciju, iepakošanu un marķēšanu (4), ir vairākkārt grozītas. Direktīvu 67/548/EEK un Direktīvu 1999/45/EK aizstās pārejas periodā, kurā vielas no 2010. gada 1. decembra un maisījumus no 2015. gada 1. jūnija klasificē, marķē un iepako atbilstoši Regulai (EK) Nr. 1272/2008, lai gan no 2010. gada 1. decembra līdz 2015. gada 1. jūnijam vielas jāklasificē gan atbilstoši Direktīvai 67/548/EEK, gan atbilstoši Regulai (EK) Nr. 1272/2008. Abas minētās direktīvas no 2015. gada 1. jūnija pilnībā atcels ar Regulu (EK) Nr. 1272/2008.
(5)
Tādējādi jāgroza Regulas (EK) Nr. 1907/2006 II pielikums, lai to pielāgotu klasificēšanas kritērijiem un citiem Regulas (EK) Nr. 1272/2008 noteikumiem.
(6)
Turklāt Regulas (EK) Nr. 1907/2006 II pielikumā drošības datu lapām noteiktās prasības jāpielāgo, ņemot vērā GHS noteikumus drošības datu lapām, lai trīskāršais mehānisms - klasificēšana, marķēšana un drošības datu lapas - varētu pildīt savu uzdevumu, savstarpēji sadarbojoties mehānisma sastāvdaļām.
(7)
Šādi grozītas drošības datu lapas aizvien vēl sniedz būtisku informāciju par bīstamību un nodrošina mehānismu atbilstošas drošības informācijas nodošanai par vielu un maisījumu atbilstību klasificēšanas kritērijiem saskaņā ar piemērojamajiem Kopienas tiesību aktiem, kā arī par dažu vielu un maisījumu neatbilstību minētajiem kritērijiem, ņemot vērā informāciju visos attiecīgos ķīmiskās drošības ziņojumos lejup pa piegādes ķēdi tiešajiem pakārtotajiem lietotājiem.
(8)
Ar šo regulu grozītās drošības datu lapās noteiktās prasības iekļaut Regulai (EK) Nr. 1272/2008 atbilstošu klasifikāciju un marķējumu attiecībā uz vielām un maisījumiem jāpiemēro pēc tam, kad saskaņā ar Regulu (EK) Nr. 1272/2008 vielām un maisījumiem piemēroti pakāpeniskas klasificēšanas un marķēšanas noteikumi. Šā iemesla dēļ un arī tāpēc, ka maisījumu klasificēšana un informēšana par maisījumu bīstamību ir atkarīga no vielu klasificēšanas un informēšanas par vielu bīstamību, noteiktās prasības iekļaut Regulai (EK) Nr. 1272/2008 atbilstošu klasifikāciju un marķējumu attiecībā uz maisījumiem jāpiemēro tikai pēc tam, kad noteiktās prasības iekļaut Regulai (EK) Nr. 1272/2008 atbilstošu klasifikāciju un marķējumu piemērotas attiecībā uz vielām.
(9)
Maisījumu piegādātājiem, kuri brīvprātīgi izlēmuši izmantot iespēju piemērot gan klasificēšanu, gan marķēšanu atbilstoši Regulai (EK) Nr. 1272/2008 pirms 2015. gada 1. jūnija, atbilstošajā drošības datu lapā jānorāda klasifikācija atbilstoši Regulai (EK) Nr. 1272/2008 līdztekus klasifikācijai atbilstoši Direktīvai 1999/45/EK.
(10)
Drošības datu lapās, kuras attiecas uz vielām un kurās norādīta informācija par klasificēšanu un marķēšanu atbilstoši Regulai (EK) Nr. 1272/2008, pirms 2015. gada 1. jūnija jānorāda klasificēšanas informācija arī atbilstoši Direktīvai 67/548/EEK, lai maisījumu piegādātāji, kuri neizmanto iespēju agrāk piemērot gan klasificēšanu, gan marķēšanu atbilstoši Regulai (EK) Nr. 1272/2008, varētu pareizi klasificēt un marķēt šos maisījumus.
(11)
Šajā regulā noteiktie pasākumi ir saskaņā ar atzinumu, ko sniegusi atbilstīgi Regulas (EK) Nr. 1907/2006 133. pantam izveidotā komiteja,
IR PIEŅĒMUSI ŠO REGULU.
1. pants
Regulu (EK) Nr. 1907/2006 groza šādi.
1.
No 2010. gada 1. decembra:
a)
regulas II pielikumu aizstāj ar šīs regulas I pielikumu;
b)
regulas VI pielikuma 3.7. iedaļas virsrakstā vārdus “(sk. drošības datu lapas 16. pozīciju)” aizstāj ar vārdiem “(sk. drošības datu lapas 1. iedaļu)”.
2.
No 2015. gada 1. jūnija Regulas (EK) Nr. 1907/2006 II pielikumu aizstāj ar šīs regulas II pielikumu.
2. pants
1. Līdz 2010. gada 1. decembrim vielu piegādātāji, kuri piemēro Regulas (EK) Nr. 1272/2008 61. panta 2. punktu, var piemērot Regulas (EK) Nr. 1907/2006 II pielikumu, kurā grozījumi izdarīti ar šīs regulas 1. panta 1. punktu.
2. Līdz 2010. gada 1. decembrim maisījumu piegādātāji var piemērot Regulas (EK) Nr. 1907/2006 II pielikumu, kurā grozījumi izdarīti ar šīs regulas 1. panta 1. punktu.
3. Līdz 2015. gada 1. jūnijam maisījumu piegādātāji, kuri piemēro Regulas (EK) Nr. 1272/2008 61. panta 2. punktu, var piemērot Regulas (EK) Nr. 1907/2006 II pielikumu, kurā grozījumi izdarīti ar šīs regulas 1. panta 2. punktu.
4. Līdz 2015. gada 1. jūnijam maisījumu piegādātāji, kuri piemēro 3. punktu, attiecīgo drošības datu lapu 3.2. apakšiedaļā norāda minētajā apakšiedaļā norādītās vielas klasifikāciju atbilstoši Direktīvai 67/548/EEK, tostarp norādes par apdraudējumu, burtu simbolu(-us) un R frāzes, papildus klasificēšanai, tostarp bīstamības paziņojumiem atbilstoši Regulai (EK) Nr. 1272/2008.
5. Līdz 2015. gada 1. jūnijam maisījumu piegādātāji, kuri piemēro 3. punktu, attiecīgo drošības datu lapu 2.1. apakšiedaļā papildus klasifikācijai atbilstoši Regulai (EK) Nr. 1272/2008 norāda arī maisījuma klasifikāciju, tostarp bīstamības paziņojumus atbilstoši Direktīvai 1999/45/EK.
Līdz 2015. gada 1. jūnijam tādu maisījumu piegādātāji, kuri atbilst klasificēšanas kritērijiem atbilstoši Regulai (EK) Nr. 1272/2008, piemērojot 3. punktu, attiecīgo drošības datu lapu 3.2. apakšiedaļā norāda veselībai kaitīgas vai videi bīstamas vielas Direktīvas 67/548/EEK nozīmē, ja to koncentrācija ir vienāda ar vai lielāka par mazāko vērtību, kas minētas šīs regulas II pielikuma 3.2.1. punkta a) apakšpunktā, papildus minētā pielikuma 3.2.1. punktā minētajām vielām.
Līdz 2015. gada 1. jūnijam tādu maisījumu piegādātāji, kuri neatbilst klasificēšanas kritērijiem atbilstoši Regulai (EK) Nr. 1272/2008, piemērojot 3. punktu, attiecīgo drošības datu lapu 3.2. apakšiedaļā norāda veselībai kaitīgas vai videi bīstamas vielas Direktīvas 67/548/EEK nozīmē, ja to koncentrācija ir vienāda ar vai lielāka par 1 svara % maisījumos, kas nav gāzveida maisījumi, un 0,2 tilpuma % gāzveida maisījumos, papildus šīs regulas II pielikuma 3.2.2. punktā minētajām vielām.
6. Neskarot Regulas (EK) Nr. 1907/2006 31. panta 9. punktu, vielām, kuras laistas tirgū pirms 2010. gada 1. decembra un kuras nav atkārtoti jāmarķē un jāiepako atbilstoši Regulas (EK) Nr. 1272/2008 61. panta 4. punktam, drošības datu lapa līdz 2012. gada 1. decembrim nav jāaizstāj ar šīs regulas I pielikumam atbilstošu drošības datu lapu.
Neskarot Regulas (EK) Nr. 1907/2006 31. panta 9. punktu, maisījumiem, kuri laisti tirgū pirms 2015. gada 1. jūnija un kuri nav atkārtoti jāmarķē un jāiepako atbilstoši Regulas (EK) Nr. 1272/2008 61. panta 4. punktam, drošības datu lapa līdz 2017. gada 1. jūnijam nav jāaizstāj ar šīs regulas II pielikumam atbilstošu drošības datu lapu.
7. Neskarot Regulas (EK) Nr. 1907/2006 31. panta 9. punktu, drošības datu lapas par maisījumiem, kuras kaut reizi pirms 2010. gada 1. decembra sniegtas saņēmējam, var izmantot arī turpmāk un līdz 2012. gada 30. novembrim tās var neatbilst šīs regulas I pielikumam.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 20. maijā

Classification:
Level 1 Categories: 100160
100142
100155
100147
100150
Level 2 Categories: 100269
100220
100169
100195
100242
100196
Level 3 Categories: 13
138
486
2470
1362
77
All Categories: 2081
2739
4036
4074
5070
7130